เพิ่งจะรู้ไม่นานว่ามีข้าวมันไก่โก๊ะแถวๆ สามย่านด้วย ร้านตั้งอยู่ใน สามย่านสเตชั่น (Samyan Station) ซึ่งอยู่ตรงข้ามจามจุรีสแควร์เลย  แต่ก็ค่อนข้างสังเกตลำบากเหมือนกันโดยเฉพาะคนที่ใช้ถนนพระราม 4 แล้วใช้สะพานข้ามสี่แยก จะไม่สังเกตเห็นป้ายร้าน และพอลงสะพานก็เลยร้านไปซะก่อน  ดังนั้นถ้าจะมาร้านนี้ต้องอย่าขึ้นสะพานข้ามแยกใดๆ นะครับ วิ่งจากสวนลุมมา ผ่านแยกอังรีดูนังค์แล้วพอเลยป้ายรถเมล์ก็เริ่มชะลอได้​  จะเห็นข้าวมันไก่โก๊ะอยู่ทางซ้ายมือ

จริงๆ ข้าวมันไก่โก๊ะมีหลายสาขาแล้ว   เท่าที่ผมอ่านๆ รีวิวดู  แต่ละสาขาบริการต่างกันไป บางที่ดี บางที่ไม่ดี ...  อย่างของสาขานี้ผมว่าเฉยๆ เพราะคนน้อยด้วยมั้งตอนผมไปกิน

แต่ที่แน่ๆ จุดเด่นของสาขานี้คือ เค้าเปิดตลอด 24 ชั่วโมงครับ  ใครนึกอยากทานข้าวมันไก่ตอนดึกๆ  ก็แว๊บเข้าไปได้  มีที่จอดรถด้วย (จอดกันในโรงอาหารเลย)

บรรยากาศร้านนี่ไม่ต้องคิดมากครับ นึกซะว่าเรากำลังนั่งกินอยู่ในโรงอาหารของโรงเรียนเลย ฮ่าๆ ...  แต่ผมไม่ค่อนสนใจเรื่องนี้เท่าไหร่ถ้าจะเน้นกินไม่แพงแล้ว เน้นอร่อยเป็นพอ

- ก๋วยเตี๋ยวไก่  ปกติถ้าเป็นช่วงเวลาที่คนยุ่งมากๆ  ก๋วยเตี๋ยวจะเป็นเมนูที่ไว้ฆ่าเวลาระหว่างรอข้าวมันไก่ ...  อร่อยครับ ผมชอบน้ำซุปนะ รสชาติมันเข้มข้นดี ให้ไก่มาเป็นน่องชิ้นใหญ่ๆ เลย

- ข้าวมันไก่  เสิร์ฟมาแล้วตกใจเล็กน้อย เพราะผมจำได้ว่าสาขา RCA จะให้ปริมาณเยอะกว่านี้  คงต้องให้โก๊ะตี๋มาตรวจสอบมาตรฐานหน่อยแล้ว

- น้ำจิ้ม  ผมให้น้ำจิ้มข้าวมันไก่โก๊ะเป็นน้ำจิ้มที่แซ่บสุดที่เคยทานมานะเมื่อเทียบกับข้าวมันไก่เจ้าอื่นๆ   สาขานี้ไม่มีวางให้ตักเองที่โต๊ะ ต้องขอเพิ่มเองถ้าไม่พอ  ทีแรกเห็นหน้าตาน้ำจิ้มแล้วมันดูแตกต่างจากที่เคยกินที่​ RCA ที่จะเห็นเม็ดพริกหั่นมาแบบไม่ละเอียด  แต่ของสาขานี้จะละเอียดๆ แทบไม่เห็นเป็นเม็ด   แต่ลองชิมแล้วความแซ่บและรสชาติก็เหมือนกันก็โอเคครับ

- ข้าวมัน ผมว่าสาขานี้ทำไม่ค่อยดี มันแฉะไปหน่อย (เมื่อวานวันที่ไปทานฝนตก ไม่รู้เกี่ยวป่าว)

- น้ำซุป  เป็นน้ำซุปที่มีรสชาติไก่ค่อนข้างชัดเจน ไม่รู้ใส่ผงชูรสเยอะขนาดไหนนะครับ ...  แต่ที่แน่ๆ คือกระดูกอ่อนนี่เคี้ยวได้สบายๆ เลย  เหมือนจะเป็นแบบนี้ทุกสาขาด้วย

อิ่มกลับบ้านเสียเงินไป 87 บาทเท่านั้น :D    แต่ต้องหักดาวให้น้อยกว่าสาขา RCA ซะหน่อย เพราะผมสังเกตได้ว่าคุณภาพทั้งข้าวมันและไก่จะด้อยกว่า​ และให้ปริมาณน้อยกว่าครับ (จำได้ว่าถ้าผมกินที่สาขา RCA   สั่งทั้งก๋วยเตี๋ยวกับข้าวมันไก่ จะแทบกินไม่หมด  แต่มาสาขานี้ กินหมดได้สบาย ... หรือว่าผมอ้วนขึ้นก็ไม่รู้ ฮ่าๆ)

ปล. ผมถามพนักงานว่าสาขานี้เปิดกี่โมง พนักงานบอกว่าเปิดมา 5-6 เดือนแล้ว  แต่ฟังจากสำเนียงพูดไม่ชัดของพนักงานแล้ว ผมยังไม่แน่ใจว่าเปิดมานานขนาดนั้นแล้วจริงป่าว ฮ่าๆ 